Komisijos sprendimas
2003 m. sausio 31 d.
iš dalies keičiantis Komisijos sprendimus 1999/283/EB ir 2000/585/EB dėl Botsvanos
(pranešta dokumentu Nr. C(2003) 403)
(tekstas svarbus EEE)
(2003/74/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą arba mėsos produktus iš trečiųjų šalių [1] su paskutiniais pakeitimais, padarytais Reglamentu (EB) Nr. 1452/2001 [2], ypač į jos 14 straipsnio 3 dalį,
atsižvelgdama į 1992 m. birželio 16 d. Tarybos direktyvą 92/45/EEB dėl visuomenės ir gyvūnų sveikatos problemų, susijusių su laukinių paukščių ir žvėrių medžiojimu ir laukinių paukščių bei žvėrių mėsos tiekimu į rinką [3], su paskutiniais pakeitimais, padarytais Direktyva 97/79/EB [4], ypač į jos 16 straipsnio 3 dalį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje ir ligų sukėlėjų atžvilgiu Direktyvoje 90/425/EEB, prekybą Bendrijoje ir jų importą į Bendriją [5], su paskutiniais pakeitimais, padarytais Komisijos sprendimu 2003/42/EB [6], ypač į jos 10 straipsnį,
kadangi:
(1) Gyvūnų sveikatos ir veterinarinio sertifikavimo importuojant šviežią mėsą iš tam tikrų Afrikos šalių reikalavimai nustatyti Sprendimu 1999/283/EB [7] su paskutiniais pakeitimais, padarytais Sprendimu 2002/646/EB [8].
(2) Gyvūnų sveikatos ir visuomenės sveikatos reikalavimai bei veterinarinis sertifikavimas importuojant iš trečiųjų šalių laukinių bei ūkiuose auginamų medžiojamų gyvūnų mėsą ir triušieną nustatyti Sprendimu 2000/585/EB [9] su paskutiniais pakeitimais, padarytais Sprendimu 2002/646/EB.
(3) 2003 m. sausio 7 d. buvo pranešta apie snukio ir nagų ligos protrūkį Botsvanoje, pradinę infekciją užfiksavus ūkyje EB patvirtintoje zonoje Nr. 6, ir Botsvanos kompetentinga veterinarijos institucija tuoj pat sustabdė šviežios galvijienos, avienos, ožkienos ir ūkiuose auginamų bei laukinių kanopinių gyvūnų mėsos be kaulų eksportą į Europos bendriją iš visos šalies.
(4) Botsvanos valdžia vykdo priverstinę vakcinaciją ir tiria protrūkį siekdama įvertinti situaciją šalyje. Tačiau kol šio įvertinimo rezultatų nėra, negalima Botsvanos skirstyti į regionus, kad būtų leidžiama importuoti galvijieną, avieną, ožkieną ir ūkiuose auginamų bei laukinių kanopinių gyvūnų mėsą be kaulų.
(5) Esant tokiai situacijai, importuojant šviežią mėsą iš Botsvanos gali kilti snukio ir nagų ligos pernešimo į Bendrijos teritoriją pavojus. Todėl galvijienos, avienos, ožkienos ir ūkiuose auginamų bei laukinių kanopinių gyvūnų mėsos be kaulų importas iš anksčiau patvirtintų Botsvanos zonų laikinai sustabdomas.
(6) Tačiau Botsvanos valdžia pateikė išsamią informaciją apie vežamas į Bendriją šviežios mėsos siuntas, garantuodama, kad tų siuntų mėsa buvo pagaminta iki infekcijos datos. Todėl šias siuntas ir iki infekcijos datos paskerstų gyvulių mėsos siuntas reikėtų leisti importuoti į Europos bendrijos teritoriją.
(7) Šio sprendimo nuostatas reikėtų peržiūrėti per tris mėnesius, visų pirma atsižvelgiant į ligos vystymąsi ir iš Botsvanos valdžios gautą vėlesnę informaciją.
(8) Sprendimus 1999/283/EB ir 2000/585/EB reikia atitinkamai iš dalies pakeisti.
(9) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sprendimo 1999/283/EB II priedas pakeičiamas šio sprendimo I priedo tekstu.
2. Sprendimo 1999/283/EB III priedo sveikumo patvirtinimo A pavyzdyje 5 išnaša išbraukiama.
2 straipsnis
1. Sprendimo 2000/585/EB II priedas pakeičiamas šio sprendimo II priedo tekstu.
2. Sprendimo 2000/585/EB III priedo sveikumo patvirtinimo A pavyzdžio 8 išnaša ir F pavyzdžio 7 išnaša pakeičiama "Būtina įtraukti atitinkamame ir šiame sprendime nurodytą atitinkamos imlios naminės rūšies šviežios mėsos versijos numerį."
3 straipsnis
Šį sprendimą peržiūrimas per tris mėnesius atsižvelgiant į snukio ir nagų ligos vystymosi situaciją Botsvanoje.
4 straipsnis
Šis sprendimas taikomas nuo 2003 m. vasario 7 d.
5 straipsnis
Šis sprendimas skirtas valstybėms narėms.
Priimta Briuselyje, 2003 m. sausio 31 d.